ओ अपने बब्बै दे मरने पर रोया नेईं हा। ते फी रोंदा बी कियां....पीढ़ी प खेडने आले पंञें-छें म्हीनें दे जागतै गी के पता हुन्दा ऐ जे मौत किसी आखदे न ? मां-बब्ब के हुन्दे न ? ओ ते सगूं ङूठा चुसदे होई हस्सी पौंदा जिसलै बी कोई उसी चंदरा जां बद-किस्मत समझियै नुहाड़ी भेठा दिक्खियै इक लम्मी नेई सूंक सुटदा। अजें मसां घसूतड़ी मारनी सिक्खी होग तां ओ इक नमीं दुनियां च जाई पुज्जे दा हा। ओ दुनियां ही ओदा ननिहाल। उत्थूं दी हर चीज नुहाड़ी मां, जेदी गोदा बेहियै ओ दुद्धै लेई रोंदे जां दुद्ध पीयै खेडदे मठोआ दा हा ते दूआ हा भ्रा जेह्ड़ा उसी कदें-कदें खट्टै प लेटे गै खडांदा हा, कदें मुढ़ै बी चुक्की लैंदा हा बो ओदै मुढ़ै अपने-आपै गी केले दे चरखै आला लेखा भुंञां लमकोंदा सेही करदा हा ते भाएं उसी भुञां पेइयै लग्गने दी फायदा कोई थौह् निहा बो फी बी चिच्चड़ी आला लेखा ओदे ने चमकी जन्दा हा।